*Se også farfaren, fogd og forfatter Nicolai Ramm Østgaard*

**Nikolai Ramm Østgaard** (født 30. oktober 1885 i Kristiania, død 20. juni 1958) var en norsk offiser som ved siden av sin militære karriere også hadde nasjonale og internasjonale verv innen idretten, blant annet som mangeårig president i Det internasjonale skiforbund. Som fotballspiller ble han norgesmester tre ganger.

Militær karriere
----------------

SFK Lyn som norgesmestere i 1908 Østgaard i midten bak. Foto: Gustav Borgen 
Østgaard ble uteksaminert fra Krigsskolen som løytnant i 1908. Han hadde også utdanning som gymnastikklærer, og underviste i gymnastikk og matematikk ved flere skoler i Kristiania mellom 1908 og 1913. I 1914 ønsket kong Haakon VII en lærer til kronprins Olav. Rektor Sigurd Halling anbefalte Østgaard, som fikk stillingen. Østgaard ble dermed ansvarlig for kronprinsens fysiske fostring og utdannelse. Samarbeidet fortsatte etter kronprinsens skolegang, og Østgaard ble i 1924 utnevnt til kronprinsens adjutant.

Samtidig med sitt arbeid for kronprinsen, hadde Østgaard også andre militære oppgaver i Garden. I 1921, da han også ble forfremmet til kaptein, var han ved Akershus Infanteriregiment nr. 4 (IR 4). Han ble major i 1935 og oberstløytnant i 1940. I 1940 fulgte han først kronprinsesse Märtha og prinsen og prinsessene til Sverige, før han fulgte kongen, kronprinsen og regjeringen med HMS «Devonshire» til Storbritannia.

Etter kongefamiliens hjemkomst til Norge i 1945, ble Østgaard utnevnt til overadjutant og forfremmet til oberst.

Idrettskarriere
---------------

Som skiløper ble Østgaard flere ganger premiert både i langrenn, hopp og kombinert, blant annet i Holmenkollen. Som fotballspiller vant han Norgesmesterskapet i 1908, 1910 og 1911 med SFK Lyn og var tapende finalist i 1905 med Akademisk Fotballklub.

Hans karriere som idrettsleder begynte i 1909, da han ble formann i Kristiania skikrets. Deretter var han formann i Ski- og Fotballklubben Lyn i 1911 og 1912. Han var også formann i Foreningen til Ski-Idrettens Fremme 1925–27 og Norges Skiforbund 1927–30. For Det internasjonale skiforbundet var han visepresident 1928–34, dets andre president 1934–51 og endelig ærespresident.

Privatliv
---------

Nikolai Ramm Østgaard i gravferden til kong Haakon i Oslo 1. oktober 1957.
Østgaard var barnebarn av Nicolai Ramm Østgaard. I 1916 giftet han seg med Ragni Gullichsen (1894–1956), som fra 1929 var kronprinsesse Märthas hoffdame, og som etter kronprinsessens død i 1954 ble hoffdame for prinsesse Astrid. Østgaard utga i 1957 boka «Olav, Norges konge». Deres sønn Rolf Ramm Østgaard (født 1923) ble arkitekt.

Utmerkelser
-----------

Østgaard mottok en rekke ordener og utmerkelser for sitt virke.

* Storkors av St. Olavs Orden, 1957
* Kong Haakon VIIs minnemedalje i gull
* Kongens fortjenstmedalje i gull
* Kong Haakon VIIs jubileumsmedalje 1905–1930
* Haakon VIIs 70-årsmedalje
* Kong Georg VIs kroningsmedalje
* Kommandør av 1. grad av den danske Dannebrogordenen
* Kommandør av Finlands hvite roses orden
* Kommandør av den svenske Vasaordenen
* Ridder av 1. klasse av den svenske Sverdordenen
* Ridder av den svenske Nordstjerneordenen
* Offiser av den belgiske Kroneordenen
* Ridder av den franske Æreslegionen
* Kommandør av den polske Ordenen Polonia Restituta
* Kommandør av Den saksisk-ernestinske husorden
* Ridder av den tsjekkoslovakiske Den hvite løves orden
* Det østerrikske Ærestegnet for fortjenester i gull

|  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Utmerkelser

|  |
| --- |
| St. Olavs Orden– storkors |

|  |  |  |  |
| --- | --- | --- | --- |
| Kong Haakon VIIs minnemedalje i gull | Kongens fortjenstmedalje i gull | Kong Haakon VIIs jubileumsmedalje 1905–1930 | Haakon VIIs 70-årsmedalje |

|  |  |  |  |
| --- | --- | --- | --- |
| Ærestegnet for fortjenester– ærestegn i gull | Kroneordenen– offiser | Dannebrogordenen– kommandør av 1. grad | Finlands hvite roses orden– kommandør |

|  |  |  |  |
| --- | --- | --- | --- |
| Æreslegionen– ridder | Den polske gjenfødelsesordenen– kommandørkors | Den saksisk-ernestinske husorden– kommandør | Kong Georg VIs kroningsmedalje |

|  |  |  |  |
| --- | --- | --- | --- |
| Sverdordenen– ridder av 1. klasse | Nordstjerneordenen– ridder | Vasaordenen– kommandør | Den hvite løves orden– ridder |

 |

Referanser
----------

1. 1 2 3   Norsk biografisk leksikon, nbl.snl.no[Hentet fra Wikidata]
2. ↑  *Den Kongelige norske Sankt Olavs orden 1847–1947*, utgitt av ordenskanselliet ved O. Delphin Amundsen, Oslo: Grøndahl & Søns Forlag, 1947, s. 96.
3. ↑  Harald Gram og Bjørn Steenstrup: *Hvem er Hvem? 1950*, Oslo: Aschehoug, 1950, s. 667.
4. ↑  «Erindringsmedalje om kong Haakons gravferd», *Aftenposten*, 4. januar 1958, s. 2.

Kilder
------

* Artikkel i Norsk biografisk leksikon
* Artikler i Aftenposten 1914-1958


|  |  |  |
| --- | --- | --- |
| Forgjenger:**Einar Lindboe** | **Formann i Norges Skiforbund**(1927–1930) | Etterfølger:**Olaf Helset** |

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Historisk befolkningsregister **·** VIAF **·** GND
 |

Portal: Andre verdenskrig